## ODLUKA O DODJELI IZLOVNE KVOTE ZA RIBOLOV TUNE (Thunnus thynnus) PLIVARICOM TUNOLOVKOM U 2010. GODINI

### NN 51/2010 (26.4.2010.), ODLUKA O DODJELI IZLOVNE KVOTE ZA RIBOLOV TUNE (Thunnus thynnus) PLIVARICOM TUNOLOVKOM U 2010. GODINI

MINISTARSTVO POLJOPRIVREDE, RIBARSTVA I RURALNOG RAZVOJA

1224

Na temelju članka 49. stavka 1. točke 4. Zakona o morskom ribarstvu (»Narodne novine«, br. 74/94, 57/96 i 48/05) i članka 5. stavka 4. Pravilnika o ulovu, uzgoju i prometu tune (Thunnus thynnus) (»Narodne novine«, br. 39/09, 67/09, 9/10 i 44/10) ministar poljoprivrede, ribarstva i ruralnog razvoja donosi

ODLUKU

O DODJELI IZLOVNE KVOTE ZA RIBOLOV TUNE (Thunnus thynnus) PLIVARICOM TUNOLOVKOM U 2010. GODINI

I.

Ovom Odlukom određuju se:

– Način i kriterije o dodjeli izlovne kvote za ribolov tune (Thunnus thynnus) plivaricom tunolovkom (u daljnjem tekstu: kvota) u 2010. godini,

– pravo ribolova tune plivaricom tunolovkom u 2010. godini.

II.

Ova Odluka primjenjuje se na ovlaštenike povlastica za obavljanje gospodarskog ribolova na moru plivaricom tunolovkom koji su stekli pravo upisa u registar ICCAT-a sukladno Odluci o kriterijima za ribarskih plovila u registar ICCAT –a (ICCAT record of bft catching vessels) (»Narodne novine«, br. 46/10) (u daljnjem tekstu: ovlaštenici povlastice) za 2010. godinu.

III.

U 2010. godini izlovna individualna kvota (u daljnjem tekstu: kvota) za ribolov živih tuna rasporedit će se na sljedeći način:

– 30 % kvote za plivarice rasporedit će se ravnomjerno na plovila ovlaštenika povlastica iz točke II. ove odluke,

– 70% kvote za plivarice raspodijelit će se temeljem povijesnog ulova u razdoblju 2001.-2008. i tonaže plovila (GT) u omjeru 70% povijesni ulov i 30% tonaža plovila(GT).

Popis plovila s dodijeljenim kvotama temeljem kriterija iz stavka 1. ove točke i nalazi se u Dodatku I. i sastavni je dio ove Odluke.

IV.

Pravo ribolova tune plivaricom tunolovkom u 2010. godini imaju prvih 33 plovila po redoslijedu s popisa plovila poredanih prema visini dodijeljene kvote sukladno ovoj Odluci.

Ukoliko pojedina plovila iz stavka 11. ove odluke odustanu od obavljanja ribolova u 2010. tada pravo ribolova dobivaju plovila koja su po redoslijedu sljedeća na listi.

Pravo ribolova može se prenijeti na drugo plovilo ovlaštenika povlastice koji ima dodijeljenu individualnu kvotu ili na drugog ovlaštenika povlastice plovila koje ima dodijeljenu individualnu kvotu.

Za ulov tune u Jadranu veličine 8 – 30 kg namijenjene uzgoju smije se iskoristiti najviše 90% od dodijeljene individualne kvote iz stavka 1. ove točke.

V.

Dodijeljena individualna kvota iz točke III. može se ustupiti drugim plovilima ovlaštenika povlastice koji imaju dodijeljenu kvotu, o čemu se mora obavijestiti Ministarstvo poljoprivrede, ribarstva i ruralnog razvoja (u daljnjem tekstu: Ministarstvo) sukladno odredbama Pravilnika o ulovu, uzgoju i prometu tune (Thunnus thynnus) (»Narodne novine«, br. 39/09, 67/09, 9/10 i 44/10), najkasnije do 5. svibnja 2010. u 10 sati.

Ukoliko plovila ovlaštenika povlastice iz točke II. nemaju pravo ribolova u 2010. godini a ne ustupe dodijeljenu individualnu kvotu, Ministarstvo će ovlaštenike povlastica obeštetiti u iznosu od 6,50 kuna po kilogramu dodijeljene individualne kvote iz točke III. ove Odluke.

Ministarstvo može kvotu iz stavka 2. ove točke ustupiti zainteresiranim ovlaštenicima povlastica čija plovila imaju pravo ribolova u 2010. godini po cijeni od 6,50 kuna po kilogramu ustupljene kvote.

Zainteresirani ovlaštenici povlastica iz stavka 3. ove točke dužni su dostaviti Ministarstvu zahtjev za ustupanjem kvote od strane Ministarstva, s naznačenom količinom koja se traži te plovilom kojem se ta količina dodjeljuje.

Ministarstvo će s ovlaštenicima povlastica iz stavka 3. ove točke sklopiti ugovor o ustupanju kvote.

Ovlaštenici povlastica kojima je Ministarstvo ustupilo kvotu dužni su u roku od 10 dana od ustupanja kvote uplatiti puni iznos ustupljene kvote iz stavka 3. ove točke, na račun Ministarstva.

VI.

Konačni popis plovila ovlaštenika povlastice koji imaju pravo obavljati ribolov u 2010. godini s individualnim kvotama bit će objavljen na službenim web-stranicama Ministarstva.

VII.

Ova Odluka stupa na snagu danom objave u »Narodnim novinama«.

Klasa: 324-01/10-01/40

Urbroj: 525-08-1-0314/10-1

Zagreb, 20. travanj 2010.

Ministar
Petar Čobanković, v. r.

PRILOG 1.

POPIS PLOVILA S DODIJELJENIM KVOTAMA TEMELJEM KRITERIJA IZ STAVKA 1 TOČKE III OVE ODLUKE

![](dodatni/408568.jpg)

Odluka, NN 51/2010-1224